Is-swali u l-kurituri taċ-Ċentru għall-Kreattività fil-Kavallier ta’ San Ġakbu huma mimlijin żgħażagħ f’dan tmiem il-ġimgħa hekk kif l-ewwel edizzjoni ta’ #malteen – avveniment ġdid tal-arti li jiffoka fuq it- teenagers – jinsab għaddej bħalissa. Matul dan il- weekend, gruppi ta’ żgħażagħ ta’ bejn it-13 u s-17 il-sena qegħdin jieħdu sehem fi programm mimli arti li jpoġġi l-aspirazzjonijiet u l-passjonijiet tagħhom fiċ-ċentru. Minn kunċerti għal installazzjonijiet taż-żfin, minn produzzjonijiet teatrali għal workshops tal-kitba u minn human board games għal abseiling u sfidi oħra, dan l-avveniment jiċċelebra l-kreattività u l-bżonn tal-espressjoni tat- teenagers . Fuq barra tal-Kavallier ta’ San Ġakbu, ukoll, grupp ta’ teenager s qegħdin jikkampjaw fil-parkeġġ. Dawn huma nkarigati li jiddokumentaw l-avveniment u joħorġu b’filmat, u bħalissa għaddejjin bil-kitba, reċtar u ffilmjar bl-għajnuna ta’ grupp ta’ professjonisti. Il-film se jiġi muri għall-ewwel darba fil-party tal-għeluq li se jsir nhar il-Ħadd. #malteen ifittex li jinvolvi t-teenagers fl-arti f’età meta ħajjithom sikwit tkun mimlija distrazzjonijiet u meta jkunu qegħdin jibdew jiżviluppaw l-identitatijiet adulti tagħhom. “Ridna li #malteen ikun kollu kemm hu iffukat fuq it- teenagers , fuq il-ħolm u l-aspirazzjonijiet tagħhom u kif nistgħu ninkoraġġixxu l-kreattività fil-forom kollha tagħha,” qalet Maria Spiteri Zahra, il- project manager ta’ #malteen. “Għalhekk għażilna li niffukaw fuq l-affarijiet li l-aktar jinteressaw u jeċitawhom u li jgħinuhom jesprimu l-kreattività tagħhom.” #malteen qed jiġi organizzat għall-ewwel darba mill-Fondazzjoni Ċelebrazzjonijiet Nazzjonali, Aġenzija Żgħażagħ u ċ-Ċentru għall-Kreattività fil-Kavallier ta’ San Ġakbu. Dan l-avveniment ġie miftuħ uffiċjalment illum mis-segretarju parlamentari għaż-żgħażagħ Chris Agius, is-CEO ta’ Aġenzija Żgħażagħ Miriam Teuma, iċ-Ċermen tal-Fondazzjoni Ċentru għall-Kreattivita’ Rupert Cefai kif ukoll rappreżentanti minn entitajiet kulturali oħra.